ΟΔΗΓΙΑ ΤΟΥ ΣΥΜΒΟΥΛΙΟΥ της 20ής Μαΐου 1975 περί της υποχρεώσεως των Κρατών μελών να διατηρούν ένα ελάχιστο επίπεδο αποθεμάτων ορυκτών καυσίμων στους θερμοηλεκτρικούς σταθμούς

ΤΟ ΣΥΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος, και ιδίως το άρθρο 103,

την πρόταση της Επιτροπής,

τη γνώμη της Συνελεύσεως(1),

τη γνώμη της Οικονομικής και Κοινωνικής Επιτροπής(2),

Εκτιμώντας:

ότι η εφαρμογή κοινοτικής ενεργειακής πολιτικής συγκαταλέγεται μεταξύ των στόχων τους οποίους έχουν καθορίσει οι Κοινότητες-

ότι ο τακτικός και επαρκής εφοδιασμός με ηλεκτρική ενέργεια αποτελεί βασική προϋπόθεση για την ύπαρξη και ανάπτυξη της σύγχρονης κοινωνίας, και ότι μία ενδεχόμενη διακοπή της παροχής ηλεκτρισμού θα προκαλούσε σοβαρές διαταραχές σε ζωτικούς τομείς δραστηριότητος της Κοινότητος-

ότι για την εξασφάλιση του εφοδιασμού αυτού πρέπει να καθίσταται δυνατή η παραγωγή ηλεκτρικής ενέργειας κατά τη στιγμή της ζητήσεως-

ότι βασική προϋπόθεση για τη διαρκή λειτουργία των σταθμών παραγωγής ηλεκτρικής ενέργειας, αποτελεί η κατοχή επαρκών ποσοτήτων πρωτογενούς ενέργειας-

ότι για ορισμένες κατηγορίες πρωτογενούς ενέργειας, είναι δυνατόν να δημιουργηθούν απρόβλεπτες κρίσεις εφοδιασμού και ότι είναι επομένως απαραίτητο να ληφθούν τα αναγκαία μέτρα για τον μετριασμό αυτών των ελλείψεων-

ότι είναι απαραίτητο να ενισχυθεί η ασφάλεια του εφοδιασμού των σταθμών παραγωγής ηλεκτρικής ενέργειας με τη δημιουργία και διατήρηση ενός ελαχίστου επιπέδου αποθεμάτων στις εγκαταστάσεις τους-

ότι οι εξελίξεις στον τομέα της ασφαλείας του εφοδιασμού με καύσιμα των σταθμών παραγωγής ηλεκτρικής ενέργειας είναι δυνατόν να καταστήσει αναγκαία την αναθεώρηση του ελαχίστου επιπέδου των αποθεμάτων μετά από πάροδο ορισμένων ετών,

ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:

Άρθρο 1

Τα Κράτη μέλη λαμβάνουν κάθε κατάλληλο νομοθετικό, κανονιστικό και διοικητικό μέτρο για να υποχρεώσουν τους παραγωγούς ηλεκτρικής ενέργειας να διατηρούν συνεχώς ένα ελάχιστο επίπεδο αποθεμάτων ορυκτών καυσίμων στους θερμοηλεκτρικούς σταθμούς. Το επίπεδο των αποθεμάτων πρέπει να επιτρέπει σε κάθε στιγμή τη συνέχιση της παροχής ηλεκτρικής ενέργειας για χρονικό διάστημα τουλάχιστον 30 ημερών.

Το επίπεδο αποθεμάτων που καθορίζεται στην πρώτη παράγραφο δύναται να μειωθεί κατά μία ποσότητα ίση προς το 25% των αποθεμάτων των προϊόντων πετρελαίου, τα οποία έχουν συγκεντρωθεί στους σταθμούς παραγωγής ηλεκτρικής ενέργειας κατ' εφαρμογήν των κανόνων που προβλέπονται στην οδηγία 68/414/ΕΟΚ(3), την απόφαση 68/416/ΕΟΚ(4) και την οδηγία 72/425/ΕΟΚ(5) και τα οποία ευρίσκονται στην αποκλειστική διάθεση αυτών των σταθμών.

Άρθρο 2

1. Η υποχρέωση διατηρήσεως αποθεμάτων ισχύει για τους σταθμούς παραγωγής ηλεκτρικής ενέργειας, συμπεριλαμβανομένων και των βιομηχανιών που παράγουν ηλεκτρική ενέργεια για δική τους κατανάλωση.

2. Η υποχρέωση αυτή δεν αφορά τους σταθμούς που τροφοδοτούνται από παράγωγα αέρια, βιομηχανικά κατάλοιπα και άλλα καύσιμα προερχόμενα από υπολείμματα καθώς και τις βιομηχανίες που παράγουν ηλεκτρική ενέργεια για δική τους κατανάλωση, εφ' όσον η συνολική ισχύς τους είναι κατώτερη από 100 MWe.

Οι κυβερνήσεις των Κρατών μελών δύνανται να ορίσουν μία τιμή κατώτερη από την ανωτέρω αναφερομένη, ανάλογα με την εσωτερική τους κατάσταση.

3. Όταν η υποχρέωση διατηρήσεως αποθεμάτων δημιουργεί ιδιαιτέρως σοβαρά προβλήματα για ένα σταθμό, η αρμόδια αρχή του οικείου Κράτους μέλους δύναται να εξαιρέσει αυτόν τον σταθμό εν όλω ή εν μέρει από την υποχρέωση αυτή. Το Κράτος μέλος ενημερώνει αμέσως περί τούτου την Επιτροπή αναφέροντας τους λόγους αυτής της αποφάσεως.

4. Τα αποθέματα πρέπει να διατηρούνται στο τόπο εγκαταστάσεως του σταθμού ή σε τόπο που συνδέεται απ' ευθείας με το σταθμό. Ο τόπος διατηρήσεως των αποθεμάτων είναι δυνατόν να ευρίσκεται μακρυά από τον σταθμό, υπό την προϋπόθεση ότι η μεταφορά των αποθεμάτων προς τον σταθμό είναι εξασφαλισμένη κάθε στιγμή.

Στην περίπτωση σταθμών παραγωγής ηλεκτρικής ενέργειας που τροφοδοτούνται με φυσικό αέριο, λιγνίτη ή τύρφη, δύναται να θεωρηθεί ως απόθεμα του σταθμού, το κοίτασμα από το οποίο τροφοδοτείται ο σταθμός, υπό την προϋπόθεση ότι έχει εξασφαλισθεί η παράδοση ποσοτήτων που επιτρέπουν τη συνέχιση της παραγωγής ηλεκτρικής ενέργειας κατά τη διάρκεια της περιόδου που ορίζεται στο άρθρο 1, ακόμη και σε περίπτωση δυσχερειών εφοδιασμού των θερμοηλεκτρικών σταθμών σε καύσιμα. Το ίδιο ισχύει για τους σταθμούς που χρησιμοποιούν άνθρακα, εφ' όσον ευρίσκονται κοντά στα ανθρακωρυχεία που τους τροφοδοτούν.

5. Οι ποσότητες των καυσίμων που πρέπει να αποθηκεύονται σε κάθε θερμικό σταθμό καθορίζονται από τους παραγωγούς ηλεκτρικής ενέργειας βάσει των δυνατοτήτων των δικτύων μεταφοράς και διασυνδέσεως.

Οι παραγωγοί ηλεκτρικής ενέργειας δύνανται να συνενωθούν, προκειμένου να κατανείμουν τα αποθέματα καυσίμων μεταξύ των σταθμών τους, εφ' όσον δύνανται να εγγυηθούν τη συνέχιση της παροχής της ηλεκτρικής ενέργειας κατά την περίοδο η οποία καθορίζεται στο άρθρο 1.

Άρθρο 3

1. Οι παραγωγοί ηλεκτρικής ενέργειας υποβάλλουν στις αρμόδιες αρχές του οικείου Κράτους μέλους κατάσταση των αποθεμάτων που ευρίσκονται στους θερμοηλεκτρικούς σταθμούς τουλάχιστον κατά την 1η Ιανουαρίου, την 1ηΑπριλίου, την 1η Ιουλίου και την 1η Οκτωβρίου κάθε έτους και προσδιορίζουν τις ποσότητες οι οποίες επιτρέπουν την συνέχιση της παροχής ηλεκτρικής ενέργειας κατά τη διάρκεια της περιόδου που ορίζεται στο άρθρο 1. Οι καταστάσεις αυτές πρέπει να υποβάλλονται εντός προθεσμίας τριάντα ημερών από τις ανωτέρω ημερομηνίες. Τα Κράτη μέλη λαμβάνουν τα κατάλληλα μέτρα για την επαλήθευση της ακριβείας των καταστάσεων αυτών.

2. Τα Κράτη μέλη υποβάλλουν στην Επιτροπή την κατάσταση των υφισταμένων αποθεμάτων στους σταθμούς αυτούς κατά την 1η Απριλίου και την 1ηΟκτωβρίου κάθε έτους και προσδιορίζουν τις ποσότητες που επιτρέπουν τη συνέχιση της παροχής ηλεκτρικής ενέργειας κατά την περίοδο που ορίζεται στο άρθρο 1. Οι καταστάσεις πρέπει να υποβάλλονται το αργότερο την 1η Ιουνίου και την 1η Δεκεμβρίου κάθε έτους.

3. Κατόπιν αιτήσεως της Επιτροπής, οι προβλεπόμενες στην παράγραφο 2 καταστάσεις υποβάλλονται σε διαφορετικές ημερομηνίες και για άλλες χρονικές περιόδους από αυτές που αναφέρονται στην εν λόγω παράγραφο.

Άρθρο 4

Σε περίπτωση δυσχερειών εφοδιασμού των θερμοηλεκτρικών σταθμών σε καύσιμα, οι παραγωγοί ηλεκτρικής ενέργειας δύνανται, κατόπιν εξουσιοδοτήσεως της αρμόδιας αρχής του οικείου Κράτους μέλους, να αντλούν από τα ελάχιστα επίπεδα αποθεμάτων που έχουν δημιουργηθεί κατ' εφαρμογή των κανόνων του άρθρου 1.

Τα Κράτη μέλη ενημερώνουν το ταχύτερο δυνατόν την Επιτροπή σχετικά με κάθε ποσότητα που αντλείται από τα αποθέματα αυτά και αναφέρουν:

- τις αντλούμενες ποσότητες και την ημερομηνία κατά την οποία η στάθμη των αποθεμάτων κατέρχεται κάτω από το υποχρεωτικό ελάχιστο όριο,

- τους επιτακτικούς λόγους οι οποίοι δικαιολογούν τη χρήση των ποσοτήτων αυτών,

- τα μέτρα που ενδεχομένως λαμβάνονται για την ανασύσταση των αποθεμάτων αυτών,

- αν είναι δυνατόν, την πιθανή διακύμανση της στάθμης των αποθεμάτων κατά την περίοδο κατά την οποία παραμένουν κάτω από το υποχρεωτικό ελάχιστο όριο.

Άρθρο 5

Η δημιουργία αποθεμάτων σύμφωνα με την παρούσα οδηγία πρέπει να πραγματοποιηθεί το συντομώτερο δυνατόν μετά την κοινοποίηση της παρούσης οδηγίας, και το αργότερο μέχρι την 1η Ιανουαρίου 1978. Τα Κράτη μέλη γνωστοποιούν στην Επιτροπή τα μέτρα τα οποία λαμβάνουν για το σκοπό αυτό.

Άρθρο 6

Οι πληροφορίες που διαβιβάζονται κατ' εφαρμογήν της παρούσης οδηγίας έχουν εμπιστευτικό χαρακτήρα. Η διάταξη αυτή δεν εμποδίζει τη δημοσίευση γενικών ή συνοπτικών στοιχείων, τα οποία δεν περιλαμβάνουν ατομικές πληροφορίες για τις επιχειρήσεις.

Άρθρο 7

Η παρούσα οδηγία απευθύνεται στα Κράτη μέλη.

Έγινε στις Βρυξέλλες, στις 20 Μαΐου 1975.

Για το Συμβούλιο

Ο Πρόεδρος

R. RYAN

(1) ΕΕ αριθ. Α 85 της 18. 7. 1974, σ. 28.

(2) ΕΕ αριθ. Α 125 της 16. 10. 1974, σ. 14.

(3) ΕΕ αριθ. Ν 308 της 23. 12. 1968, σ. 14.

(4) ΕΕ αριθ. Ν 308 της 23. 12. 1968, σ.19.

(5) ΕΕ αριθ. Ν 291 της 28. 12. 1972, σ. 154.